CELEX: 32017D2277
Language: bg
Date: 2017-12-08 00:00:00
Title: Решение за изпълнение (ЕС) 2017/2277 на Комисията от 8 декември 2017 година за определяне на временното спиране на прилагането на преференциалното мито по член 15 от Регламент (ЕС) № 19/2013 на Европейския парламент и на Съвета за нецелесъобразно по отношение на вноса на банани с произход от Перу

9.12.2017   
            
            
               BG
            
            
               Официален вестник на Европейския съюз
            
            
               L 326/53
            
         РЕШЕНИЕ ЗА ИЗПЪЛНЕНИЕ (ЕС) 2017/2277 НА КОМИСИЯТА
   от 8 декември 2017 година
   за определяне на временното спиране на прилагането на преференциалното мито по член 15 от Регламент (ЕС) № 19/2013 на Европейския парламент и на Съвета за нецелесъобразно по отношение на вноса на банани с произход от Перу
   ЕВРОПЕЙСКАТА КОМИСИЯ,
   като взе предвид Договора за Европейския съюз и Договора за функционирането на Европейския съюз,
   като взе предвид Регламент (ЕС) № 19/2013 на Европейския парламент и на Съвета от 15 януари 2013 г. за прилагане на двустранната защитна клауза и механизма за стабилизиране по отношение на бананите от Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна (1), и по-специално член 15, параграф 2 от него,
   като има предвид, че:
   
               (1)
            
            
               Със Споразумението за търговия между Европейския съюз и неговите държави членки, от една страна, и Колумбия, Перу и Еквадор, от друга страна, бе въведен механизъм за стабилизиране по отношение на бананите, който по отношение на Перу се прилага временно от 1 март 2013 г.
            
         
               (2)
            
            
               Съгласно този механизъм за стабилизиране, въведен с Регламент (ЕС) № 19/2013, след надхвърляне на определен критичен обем на вноса на пресни банани (позиция 0803 00 19 от Комбинираната номенклатура на Европейския съюз от 1 януари 2012 г.) от някоя от засегнатите държави Комисията може чрез акт за изпълнение, приет в съответствие с процедурата по спешност, посочена в член 14, параграф 4 от Регламент (ЕС) № 19/2013, или временно да спре да прилага преференциалното мито по отношение на вноса на пресни банани от съответната държава, или да прецени, че подобно спиране не е целесъобразно.
            
         
               (3)
            
            
               На 16 октомври 2017 г. вносът в Съюза на пресни банани с произход от Перу надхвърли определения с горепосоченото споразумение праг от 93 750 тона.
            
         
               (4)
            
            
               В този контекст в съответствие с член 15, параграф 3 от Регламент (ЕС) № 19/2013 Комисията взе предвид въздействието на този внос върху състоянието на пазара на банани в Съюза, за да реши дали прилагането на преференциалното мито следва да бъде спряно. Комисията проучи въздействието на посочения внос върху равнището на цените в Съюза, развитието на вноса от други източници и общата стабилност на пазара на пресни банани в Съюза.
            
         
               (5)
            
            
               Към момента на надхвърляне на определения за 2017 г. праг вносът на пресни банани от Перу съставляваше едва 2,7 % от вноса в Съюза на пресни банани, обхванат от механизма за стабилизиране по отношение на бананите. Освен това вносът от Перу съставлява едва 2,25 % от общия обем на вноса на пресни банани в Съюза.
            
         
               (6)
            
            
               Вносът от големи държави износителки, с които Съюзът също е сключил споразумение за свободна търговия, а именно Колумбия, Еквадор и Коста Рика, възлиза на 58,7 %, 61,4 % и 60,4 % от съответно определените им прагове. „Неизползваните“ в рамките на механизма за стабилизиране количества (около 2,3 млн. тона) значително надхвърлят общия обем на вноса от Перу до момента (93,8 хиляди тона).
            
         
               (7)
            
            
               По отношение на цените вносът на банани от Перу не е бил причина за намаляване на цената на вноса на банани с всякакъв произход. Действително, средната цена на вноса на банани от Перу възлиза на 732 евро/тон за първите 8 месеца на 2017 г., което е над средната (среднопретеглената) цена на вноса на банани в Съюза с всякакъв произход (приблизително 720 евро/тон). Освен това последната цена следва годишната тенденция и е относително стабилна.
            
         
               (8)
            
            
               Впоследствие бе разгледано въздействието на този внос върху цените на едро към момента, в който Перу надхвърля прага, и стана ясно, че въпреки че среднопретеглената цена на едро в Съюза за банани (с всякакъв произход) през септември 2017 г. (861 евро/тон) е с 9,5 % по-ниска от тази през септември 2016 г. (952 евро/тон), цената на едро за произведени в ЕС банани е относително стабилна на равнище 910 евро/тон през септември 2017 г. спрямо 915 евро/тон през септември 2016 г.
            
         
               (9)
            
            
               Поради това на този етап няма данни за смущения в стабилността на пазара на Съюза, предизвикани от надвишаващия определения годишен критичен обем внос на пресни банани от Перу, нито за оказано съществено въздействие върху състоянието на производителите от Съюза.
            
         
               (10)
            
            
               През октомври 2017 г. не е установена опасност от сериозно влошаване, нито действително сериозно влошаване на икономическото състояние в най-отдалечените региони на Съюза.
            
         
               (11)
            
            
               Поради това спирането на прилагането на преференциалното мито по отношение на вноса на банани с произход от Перу не се счита за целесъобразно на настоящия етап,
            
         ПРИЕ НАСТОЯЩОТО РЕШЕНИЕ:
   Член 1
   Временното спиране на прилагането на преференциалното мито по отношение на вноса на пресни банани, класирани в позиция 0803 00 19 от Комбинираната номенклатура на Европейския съюз и с произход от Перу, e нецелесъобразно.
   Член 2
   Настоящото решение влиза в сила в деня на публикуването му в Официален вестник на Европейския съюз.
   
   
      Съставено в Брюксел на 8 декември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 17, 19.1.2013 г., стр. 1.